tartuNLP/wikipedia-smugri-20251201 huggingface dataset:
Quebecin kansanäänestys itsenäisyydestä 1995

Quebecin kansanäänestys itsenäisyydestä 1995 oli järjestyksessään toinen kansanäänestys pääosin ranskankielisen Kanadan provinssin Quebecin itsenäisyydestä. Se järjestettiin 30. lokakuuta 1995.
Tausta.
Ensimmäinen kansanäänestys itsenäisyydestä oli pidetty vuonna 1980.
Kansanäänestyksessä Quebecin äänestäjiltä kysyttiin, pitäisikö Quebecin julistaa itsemääräämisoikeus ja tulla itsenäiseksi valtioksi, edellyttäen, että Kanadalle tarjotaan poliittinen ja taloudellinen sopimus. Äänestys pidettiin 30. lokakuuta 1995, ja siinä oli Quebecin historian suurin äänestysprosentti (93,52 %). Itsenäisyyden vastustajat voittivat vain hyvin pienellä marginaalilla, sillä Ei-vaihtoehto sai 50,58 % äänistä.
Reaktioita ja jälkipyykki.
Pääministeri Chrétienin hallitus perusti tuloksen selvittyä parlamenttiin ylimääräisen valiokunnan, joka alkoi suunnitella Quebecia koskevia reformeja. Näiden tuloksena Kanadan edustajainhuone tunnusti alueen erityislaatuisen kielellisen ja kulttuurillisen aseman.
Kuusi päivää kansanäänestyksen jälkeen veitsellä aseistautunut André Dallaire tunkeutui Kanadan pääministerin Ottawan virka-asuntoon. Vuonna 1996 tuomioistuin katsoi Dallairen syyllistyneen pääministerin murhayritykseen, mutta häntä ei kuitenkaan tuomittu skitsofreniadiagnoosin vuoksi.
Art-sur-Meurthe

Art-sur-Meurthe on kunta Koillis-Ranskassa Meurthe-et-Mosellen departementissa Grand Estin alueella. Se sijaitsee Meurthejoen varrella, noin 9 kilometriä Nancyn kaupungista kaakkoon.
Kunnan nähtävyys on "Chartreuse de Bosserville", vuonna 1666 Bosservillen kylään perustettu kartusiaaniluostari. Viimeiset munkit lähtivät luostarista vuonna 1901. Siitä lähtien rakennuksia on käytetty muihin tarkoituksiin, ja vuodesta 1962 lähtien siellä on toiminut Saint-Michelin ammattikoulu. Rakennus kuuluu historiallisten monumenttien luetteloon. Kunnan linna "Château d'Art-sur-Meurthe" on rakennettu 1700-luvulla.
Marie-Antoinette Katoto

Marie-Antoinette Oda Katoto (s. 1. marraskuuta 1998 Colombes) on ranskalainen jalkapalloilija. Hän on pelipaikaltaan hyökkääjä. Hän on pelannut Ranskan naisten maajoukkueessa kesäkuun 2025 loppuun mennessä 55 ottelua ja tehnyt niissä 38 maalia.
Katoto siirtyi Paris Saint-Germainin junioreihin vuonna 2011. Hän pelasi ensimmäiset aikuisten pääsarjaottelunsa 2014–2015. Hän voitti Ranskan liigamestaruuden vuonna 2021 sekä Ranskan cupin vuosina 2018 ja 2022. Hän oli Ranskan liigan paras maalintekijä kausina 2018–2019 (22 maalia), 2019–2020 (16 maalia) ja 2021–2022 (18 maalia).
Katoto voitti Ranskan joukkueessa alle 19-vuotiaiden Euroopan-mestaruuden 2016. Hän oli kuudella maalillaan turnauksen paras maalintekijä. Hän pelasi ensimmäisen aikuisten maaottelunsa marraskuussa 2018. EM-kilpailuissa 2022 hän pelasi kaksi ottelua ja teki maalin alkulohko-ottelussa Italiaa vastaan. Pariisin kesäolympialaisissa 2024 hän pelasi neljä ottelua ja teki viisi maalia, millä hän oli turnauksen paras maalintekijä.
Rostov-na-Donu - Tsentralnyi

Rostov-na-Donu - Tsentralnyi (; kansallinen lentopaikka-tunnus: ЬРРО ), joskus muodossa "Rostov-Tsentralnyi", on lentotukikohta Venäjän Rostovin alueen Donin Rostovissa. Lentopaikka sijaitsee noin 9 kilometriä Donin Rostovin keskustasta luoteeseen.
Lentotukikohdassa toimi vuoden 2021 lopussa 30. yhdistetty lentokuljetusrykmentti (30 OTSAP; joukko-osasto 41497). Sen kalustoon kuului rahtilentokoneita (An-12BK, Antonov An-26 ja Antonov An-148-100E), Mil Mi-24P/V -taisteluhelikoptereita, Mil Mi-26/26T/T3 -kuljetushelikoptereita ja ainakin yksi Iljušin Il-20M -tiedustelulentokone.
Keväällä 2022 lentotukikohta on esimerkiksi huoltanut Venäjän hyökkäyssodan Ukrainassa taistelevia sotilaita.
Mbera

Mbera (myös "M’Bera", "Mberra" ja muita kirjoitusasuja; ) on pakolaisleiri Hodh Charguin alueen Bassiknoun departementin Vassalan kunnassa Mauritaniassa. Se sijaitsee lähellä Malin rajaa 20 kilometriä Bassiknousta itään.
Ensimmäiset pakolaiset tulivat seudulle Malista 1990-luvun alussa. Vuonna 1996 monet heistä palasivat kotimaahansa ja loput koottiin Mberan leirille. Toinen suuri pakolaisaalto saapui Malista vuoden 2012 sisällissodan aikana.
Vuonna 2022 Mberassa oli 76 800 rekisteröityä pakolaista. Lisäksi 1 400 pakolaista asui muualla Bassiknoun departementissa. He ovat etupäässä maureja ja haratineja, jotka kuuluvat Aoulad Daoud -heimoon. Lisäksi on bambaroita, fulbeja ja tuaregeja.
Yhdistyneiden kansakuntien pakolaisjärjestön ja Mauritanian hallituksen ylläpitämä pakolaisleiri on yksi maan suurimmista asutuskeskuksista, ja se muodostaa vakavan ongelman köyhällä ja luonnoltaan haavoittuvalla alueella. Mberassa asuu lähes puolet Bassiknoun departementin väestöstä.
Leirin asukkaat harjoittavat maanviljelyä, karjanhoitoa, käsityöammatteja ja kaupankäyntiä. He saavat myös ruoka- ja raha-apua.
Palveluihin kuuluvat terveyskeskus, ala- ja yläkoulut, lyseo, kaksi nuorisotaloa ja kirjasto. Koulut noudattavat Malin opetussuunnitelmaa. Leirillä on vesijohto- ja matkapuhelinverkot sekä jätehuolto. Sähköä saadaan aurinkopaneeleista ja aggregaateista. Ristiriitojen välttämiseksi varoja on ohjattu myös seudun kantaväestön palvelujen kehittämiseen.
Tuuli Siponen

Tuuli Siponen (s. 2000) on suomalainen jalkapalloilija, joka pelaa hyökkäyksen eri rooleissa.&lt;ref name="hps/2021"&gt;&lt;/ref&gt; Siponen edustaa Kansallisessa liigassa pelaavaa Helsingin Palloseuraa, ja hänen kasvattajaseuransa on FC Viikingit. Hän on edustanut Suomea alle 17- ja 19-vuotiaiden naisten maajoukkueissa.
Siponen siirtyi HPS:aan HJK:sta kauden 2020 päätteeksi. Kyseisen kauden hän oli pelannut lainalla Naisten Ykkösen NJS:ssa, jossa hän teki yhdeksässä ottelussa kolme maalia ja oli joukkueen parhaita maalintekijöitä. Kansallisessa liigassa Siponen pelasi ensimmäisen kerran 7. toukokuuta 2021 ottelussa HPS – FC Honka.
Plesetskin lentotukikohta

Plesetskin lentotukikohta (; kansallinen lentopaikkatunnus: ЬЛАП) on Venäjän Arkangelin alueen Mirnyin suljetun kaupungin itäpuolella sijaitseva, Venäjän pohjoisen laivaston sotilaspiirin alueella sijaitseva sotilaslentoasema. Tukikohta on perustettu joukukuun alussa 2020.
Siellä toimii yhdistetty lentue, joka kuuluu Moskovan sotilaslentokuljetusten komentokeskuksen alaisuudessa olevaan 566. sotilaskuljetuslentorykmenttiin. Lentävään kalustoon kuuluu Antonov An-26 kuljetuslentokoneita, Mil Mi-8 -helikoptereita ja miehittämättämiä Orlan-tiedustelulennokkeja (UAV).
Carl Finnilä (kauppias)

Carl Finnilä (1. marraskuuta 1838 Kokkolan maalaiskunta – 16. elokuuta 1885) oli suomalainen Vaasassa vaikuttanut kauppias ja tupakkatehtailija. Hän perusti tukku- ja vähittäiskaupan alalla toimineen "Carl Finnilä Osakeyhtiön".
Räbbin talossa syntynyt Carl Finnilä oli mukana perustamassa Vaasaan rulla- ja kartussitupakkatehdasta yhdessä veljiensä Jacob ja Alexander Finnilän kanssa vuonna 1861. Hän muutti Vaasaan vuonna 1866 ottakseen tehtaan hoitoonsa. Tehdas sijaitsi veljesten Vaasan Kauppapuistikon varrelle rakentamassa talossa. Tehtaan tuotteita myytiin aluksi samassa talossa sijainneessa pienessä myymälässä. 
Liikettä laajennettiin vuonna 1871 kun sekä Vaasassa että Kokkolassa aloitettiin koti- ja ulkomaisten tavaroiden tukku- ja vähittäiskauppa. Carl Finnilä hoiti Vaasan liikettä ja Jacob ja Alexander Finnilän Kokkolan liikettä. Vuonna 1873 Vaasan liikkeelle ostettiin talo Kauppatorin varrelta ja liike siirrettiin sinne seuraavana vuonna. Veljesten kauppayhtiö hajotettiin vuonna 1882 ja tällöin Carl Finnilä sai Vaasan liikkeen omakseen. Veljekset omistivat kuitenkin yhteisesti Vaasan Uuden Tupakkatehtaan nimellä toimineen tupakkatehtaansa, jossa otettiin käyttö höyryvoima vuonna 1881. Yhteisomistus purettiin vuonna 1908 ja tällöin muodostettiin uusi yhtiö Vaasan Tupakkatehdas Oy. 
Carl Finnilä kuoli 46-vuotiaana elokuussa 1885. Hänen kuoltuaan Vaasan liikkeen johtoon tulivat hänen poikansa Carl Johan Finnilä (1862–1919) ja Alfred Finnilä. Alfred Finnilän kuoltua vuonna 1889 liike tuli Carl Johan Finnilän yksin johdettavaksi. Vuonna 1894 perustettiin haaraliike Ähtäriin Myllymäen rautatieasemalle Keski-Suomessa harjoitettavaa kauppaa varten. Vaasaan rakennettiin liikkeelle kivisiä varastomakasiineja ja vuonna 1897 vähittäiskauppaa varten oma kivitalo. Tukkuliike ja konttori toimivat edelleen vanhassa rakennuksessa. Liike muutettiin osakeyhtiöksi vuonna 1900. 
Vuonna 1920 Carl Finnilä Oy:n myynti oli 38 miljoonaa markkaa. Vuonna 1928 liikkeellä oli Kauppapuistikko 2:n päätalon lisäksi varasto Vaasan Klemetsössä, Finnilän tila Ähtärin Niemisveden kylässä, kaksi varastorakennusta Kokkolassa ja yksi varastorakennus Kemissä. Liikkeellä oli ollut sivuliike myös Jyväskylässä. Keväällä 1928 vaasalainen vuonna 1911 perustettu tukkuliike "Kauppiaitten Oy" osti liikkeen koko osakekannan. Carl Finnilä Oy:n toiminta päättyi tällöin mutta yhtiö oli olemassa vielä vuoteen 1941 saakka. Maakauppiaitten omistamasta Kauppiaitten Oy:stä tuli vuonna 1940 osa samana vuonna perustettua Kesko Oy:tä kun se myi kiinteistönsä ja varastonsa Keskolle ja tuli Keskon osakkaaksi. Kauppiaitten Oy lunasti osakkeensa osakkailtaan ja yhtiö purettiin 1946.
Gradle

Gradle on käännösautomaation työkalu, joka tukee kehitystä useilla ohjelmointikielillä. Gradle integroituu eri ohjelmointiympäristöihin ja jatkuvan integraation järjestelmiin. Gradlen tukemiin ohjelmointiympäristöihin kuuluvat esimerkiksi Android Studio, IntelliJ IDEA, Eclipse, VSCode ja NetBeans.
Gradle käyttää omaa Groovy-kieleen perustuvaa täsmäkieltä käännösskripteissä. Gradle suoritetaan Java-virtuaalikoneessa (JVM) ja se tarvitsee Java Development Kit (JDK) paketin. Gradle tukee muitakin JVM kieliä kuin Javaa, eli esimerkiksi kieliä Kotlin, Groovy ja Scala. JVM projektien rakentamiseen Gradle käyttää convention-over-configuration menetelmää ja lainaa lukuisia käytäntöjä Apache Mavenilta. Esimerkiksi se käyttää samaa oletus hakemistoa lähdetiedostoille ja resursseille. Se myös toimii Mavenin kanssa yhteensopivien säiliöiden kanssa.
Gradlen tarkoitus on rakentaa projekteja. Näiden projektien juurihakemistossa on rakentaja tiedosto, yleensä nimeltään joko build.gradle tai build.gradle.kts. Tämän tarkoituksena on määrittää projektin tehtäviä, liitännäisiä, riippuvuuksia ja muita konfiguraatioita. Projekteilla voi olla aliprojekteja. Gradle arvioi ja rakentaa projektin kolmessa eri rakennusvaiheessa. Nämä vaiheet ovat alustaminen, konfiguraatio ja suoritus. Alustamisessa järjestetään sopiva ympäristö koko rakennelmalle ja valitaan mille projekteille se on tarkoitettu. Konfiguraation aikana rakennetaan ja konfiguroidaan tehtävä diagrammi, jonka avulla päätellään mitkä tehtävät suoritetaan ja missä järjestyksessä suoritukset tapahtuvat. Suorituksen aikana suoritetaan valitut tehtävät. Tehtävissä on siis logiikka, jota tarvitaan koodin kokoamiseen, testien suorittamiseen ja softan sijoittamiseen. Tehtävät muodostuvat toiminnoista, syötteistä ja tuotoksista.
Gradlen korkea suorituskyky perustuu sen kykyyn suorittaa vain niitä tehtäviä, joita hetkellä tarvitaan. Se myös hyödyntää välimuistia käyttääkseen tuotoksia aikaisemmista rakennus sykleistä.
Muun muassa Android Studion käännösjärjestelmä perustuu Gradleen.
Gradlen lähdekoodi on julkaistu Apache License 2.0 -lisenssillä. Gradlen ensimmäinen julkaisu tapahtui vuonna 2008, jolloin Gradle Build Tool 0.1 julkaistiin.
Severi Haapanen

Oskar Severi Haapanen (20. huhtikuuta 1887 Uusikaupunki – 17. helmikuuta 1971) oli suomalainen Tampereella vaikuttanut apteekkari.
Haapanen kävi viisi luokkaa yhteislyseota ja oli sitten apteekkioppilaana ensin Uudessakaupungissa ja sitten Mikkelissä. Hän suoritti farmaseuttitutkinnon 1910 ja proviisoritutkinnon 1917. Hän oli apteekkarina Kouvolassa vuodesta 1918 alkaen ja sitten vuodesta 1921 alkaen Tampereella, jossa hän omisti Tampereen Ensimmäisen apteekin aina vuoteen 1950 saakka. Apteekki kuului 1930-luvulla toimitettujen lääkemääräysten perusteella Suomen suurimpiin apteekkeihin.
Haapanen toimi useissa apteekkialan yhdistyksissä. Hän harrasti purjehdusta ja oli Näsijärven Purjehdusseuran talouden- ja rahastonhoitajana. Haapanen oli myös Tampereen teatterin johtokunnan jäsenenä vuodesta 1925 alkaen.
Vuonna 1929 Haapanen rakennutti perheelleen Haapasen huvilan nimellä tunnetun asuintalon Tampereen Pyynikinrinteen alueelle. Talon suunnitteli arkkitehti Veikko Kallio käyttäen esikuvana italialaisia renessanssipalatseja. Sotavuosina talo oli sotasairaalana. Talo siirtyi vuonna 1945 Tampereen kaupungin omistukseen ja siellä on toiminut muun muassa Tampereen nykytaiteen museo.
Severi Haapanen oli naimisissa Ingrid Karstusen (k. 1941) kanssa.
Quid pro quo

Quid pro quo on latinankielinen lentävä lause. Se tarkoittaa sanatarkasti ”jotakin jotakin vastaan”. Lause on peräisin keskiajan Euroopasta, ja se kuvaa tilannetta, jossa kaksi osapuolta sopii vastavuoroisesti tavaroiden tai palvelujen vaihtamisesta keskenään. Joskus lause esiintyy myös muodossa qui pro quo, ”joku jonkun sijasta”, ja se voi tarkoittaa sekä vaihtoa tai erehdystä.
Quid pro quo -sopimuksessa yksi siirto on siis riippuvainen toisen osapuolen tekemästä siirrosta. Liiketoiminnassa ja oikeudellisissa yhteyksissä quid pro quo tarkoittaa, että tavara tai palvelu on vaihdettu johonkin samanarvoiseen. Politiikassa sitä on puolestaan käytetty kuvaamaan epäeettistä käytäntöä ”minä teen palveluksen sinulle, jos sinä teet palveluksen minulle”. Tämä on periaatteessa sallittua, kunhan siihen ei liity lahjontaa tai väärinkäytöksiä.
Kempeleen kotiseutumuseo

Kempeleen kotiseutumuseo on Kempeleen keskustaajamassa sijaitseva kotiseutumuseo. Museo on auki kesäkuusta elokuuhun. Museonäyttelyn lisäksi alueella järjestetään useita erilaisia tapahtumia, kuten laulutapahtumia sekä kesäteatteria. 
Museo perustettiin vuonna 1966, ja alun perin se toimi Kempeleen vanhan kirkon läheisyydessä. Vuonna 1980 museo siirtyi nykyiselle paikalleen Kirkkotielle kunnan ostamalle Marttilan tilalle. 
Historia.
Vuonna 1733 rakennettiin Marttilan tilalle ruotuväkirykmentin komentajan virkatalo. Silloiset rakennukset olivat komeita, mistä syystä paikalliset kutsuivat taloa Hovilaksi. Ruotuväkilaitoksen lakkauttamisen jälkeen tila vuokrattiin. Vuonna 1886 asuinrakennus uusittiin. Hänen jälkeensä tilan vuokrasi liminkalainen talousneuvos F. P. Matturi 1907, ja vuonna 1939 hän osti tilan poikansa Aappo Matturin kanssa. Tilan viimeiset viljelijät olivat Aino ja Aappo Matturi, joilta kunta osti tilan peltoineen ja rakennuksineen vuonna 1975.
Museoalue.
Kempeleen kotiseutumuseo esittelee tyypillistä pohjoispohjalaista pihapiiriä. Erikoisuutena museoalueella ovat Suomen ainoat 1940-luvun tyyppitaloa edustava asevelitalo ja turpasmökki. Hirsinen päärakennus vuodelta 1886 koostuu pirtistä, neljästä kamarista, porstuasta ja kahdesta kuistista. Vuosisadan alussa Kempeleen Säästöpankki toimi "pankkikamarissa" noin 30 vuoden ajan. Hirsinen navettarakennus on vuodelta 1886, jonka sisustus on uusittu 1930-luvulla. Tallipuoli on vuodelta 1897, jossa on neljä erillistä huonetta: talli,- mankeli-, kalusto- ja traktorihuone. Rakennusryhmä kuuluu samaan kokonaisuuteen vanhan kirkon, Junttilan talon ja puutarhaoppilaitoksen vanhojen rakennusten kanssa.
Lancia Flavia

Lancia Flavia on Lancian vuosina 1961–1971 valmistama ja Antonio Fessian kehittämä automalli. Sen ensimmäinen malli esiteltiin Torinon autonäyttelyssä 1960. Siitä tehtiin markkinoille myös Pininfarinan suunnittelema kaksiovinen coupé lyhyemmällä akselivälillä sekä Zagaton suunnittelema kaksiovinen Sport-malli tuplakaasuttimilla.
Korimallit.
Berlina/Sedan.
Fessia kehitti ensimmäisen mallin 1950-luvun lopulla, joka tuli lopulta myyntiin Italian ulkopuolella muun muassa Isossa-Britanniassa 1961. Neliovinen berlina oli 1.5 litran alumiini boxer moottorilla ja dunlopin jarrulevyillä varustettu etuveto. 
Coupé ja Sport.
Coupé malli on Pininfarinan suunnittelema, josta valmistettiin myös avoautomalleja. Zagato puolestaan suunnitteli Coupé malleista sport versioita. Zagaton malleja valmistettiin vain 626 kappaletta. Suurinosa malleista käytti 1.8 litran moottoria, kun pieni osa sai 1.5 litraisen moottorin.
Flavia II (2012–2013).
Lancia Flavia on Chryslerin ja Lancian vuosina 2012–2013 yhteisvalmistama avoautomalli. Se esiteltiin Geneven autonäyttelyssä 2012.
Flavia oli uudelleennimetty Chrysler 200 Euroopan markkinoille. FCA konsernin toimitusjohtaja Sergio Marchionne halusi saada Lancialle lisää näkyvyyttä maailmalla tätä kautta. Se oli ensimmäinen avoautomalli sitten vuoden 1967 Flavian. Uuden sukupolven Flavian myyntimenestys oli kuitenkin heikko ja sitä ehdittiin valmistaa puolitoista vuotta, kunnes tuotanto loppui lokakuussa 2013. Kesällä 2012 auton hintaa oli pudotettu alkuperäisestä 37 900 eurosta 24 900 euroon ja vielä sen jälkeen 13 000 euroon. Flavia mallin sisävarustelu oli otettu Chrysler 200 Limited mallista. Lancian merkkien lisäksi ainoastaan nahkasisusta oli italialaisten tekemä.
Kritiikki.
Suurimmat kritiikit kohdistuivat kilpaileviin malleihin, johon Flavia ei kyennyt vastaamaan. Lisäksi autoa ei pidettyä aitona Lanciana vaan uudelleennimettynä, joka ei kunnioittanut merkin historiaa. Lisäksi sitä ei saanut dieselmoottorilla. Sitä vastoin 2.4 litran bensamoottoria pidettiin kehityksestä jäljessä, kun aiemmin markkinoille tuotu Deltan 1.4 litran turbomoottori oli tehokkaampi ja kulutusystävällisempi.
Saarijärven lukio

Saarijärven lukio on Saarijärvellä toimiva lukio. Koulussa on yleislinjan ohella liikuntalinja. Vuonna 2021 Saarijärven lukiossa oli noin 130 opiskelijaa.
Lukio toimii Saarijärven keskustaajamaan vuosina 2021-2023 valmistuneessa koulu- ja kultuurikeskuksessa Saarijärven yhtenäiskoulun ja kansalaisopiston kanssa.
Kingsley Ben-Adir

Kingsley Ben-Adir (s. 20. marraskuuta 1986 Lontoo) on brittiläinen näyttelijä. Hän on näytellyt sekä teatterissa, televisiosarjoissa että elokuvissa.
Elämä.
Ben-Adirin isä on valkoihoinen englantilainen, kun taas hänen tummaihoisen äitinsä suku on kotoisin Trinidad ja Tobagosta. Ben-Adir valmistui Guildhall School of Music and Drama -oppilaitoksesta vuonna 2011.
Bernhard Brænne

Bernhard Cornelius Brænne (12. marraskuuta 1854 Trondheim – 7. syyskuuta 1927 Trondheim) oli norjalainen insinööri, tehtaanomistaja ja poliitikko. Hän toimi Norjan työministerinä vuosina 1910 ja 1912 sekä kauppaministerinä 1910–1912.
Bladet

Bladet on norjalainen paikallislehti, jonka kotikunta on Stjørdal. Se perustettiin vuonna 2017 yhdistämällä "Malvik-Bladet" ja "Stjørdalens Blad". Lehti kuuluu Polaris Media -konserniin.
Bulat-Batyr

Bulat-Batyr (, ; myös nimellä Pugatšovštšina, Пугачёвщина) on vuoden 1928 neuvostoliitolainen mykkäelokuva, jonka sanotaan olevan ensimmäinen tataarilainen elokuva. Sen käsikirjoitti ohjaaja Juri Taritš yhdessä Natan Zarhin kanssa, perustuen Abdrahman Šakirovin tarinaan. Elokuvan keskiössä on Jemeljan Pugatšovin kapina ja kasvava talonpoikaissota. Kuvauspaikkana toimii pääsääntöisesti Kazan, Tataarien ASNT.
Tausta.
Vuonna 1926 Tatkino (osakeyhtiö "Vostokkinon" tataarilainen jaos) ilmoitti järjestävänsä kirjoituskilpailun elokuvalle, joka kertoisi "tataarien elämästä feodalismin ajoista nykypäivään". Kilpailun voitti Abdrahman Šakirov, jonka jälkeen tunnettu näytelmäkirjailija Nathan Zarhi teki lopullisen käsikirjoitusversion Juri Taritšin kanssa. Yhtenä apulaisohjaajana toimi myöhemmin ensimmäisenä tataarilaisena elokuvaohjaajana tunnettu Kajum Pozdnjakov.
Kuvausprosessi.
Elokuvan tuotanto aloitettiin Tataarien ASNT:n kansankomissaarien neuvoston hyväksymänä vuonna 1927. Ohjaaja Juri Taritš päätti sijoittaa tapahtumat niiden alkuperäisille paikoille, eli lähinnä Kazaniin.
Kuvausten alku osui samaan aikaan tataarien perinteisen kesäjuhlan sabantuyn kanssa. Taritš sai idean hyödyntää osallistujia elokuvassaan, mutta koki aluksi vastarintaa, koska tataarinaiset ilmaisivat sen olevat "suuri synti, jos nainen ratsastaa hevosella". Taritš kunnioitti tataarien päätöstä ja lähti etsimään avustajia elokuvaansa muualta, kunnes yksi kaupungin johtokunnasta päätti auttaa heitä, ja suostutteli omalla esimerkillään heidät hevosen selkään.
Vaikeuksia tuotti myös ilmasto kuvausten aikaan; "Oli kuuma, metsät paloivat ja tuuli peitti Kazanin paksuun savuverhoon. Savun takia jouduimme siirtämään suunniteltua kuvaamista, ja sillä välin meille Kazanin hyökkäystä varten osoitetut sotilasyksiköt eivät voineet odottaa enää, koska heidän oli mentävä leireille. Lopulta, kuin ihmeen kaupalla, kaikki kuitenkin onnistui ja saimme kuvattua".
Vastaanotto.
Elokuva sai positiivisen arvion New York Times -lehdeltä, joka ylisti sen aitoa tunnelmaa. Kirjailija Bryher kehui elokuvan maisemaa ja kuvausta. Yksi elokuvan mielipidekirjoitus ilmaisee: "Pohjimmiltaan tataarien historia ja elämä heijastuvat tarkasti ja totuudenmukaisesti, mutta juonen esitys oli hajanainen, joskus hahmojen psykologinen elämä korvattiin laajoilla kuvateksteillä".
Saksan ensi-illassa elokuvan valkoinen emigrantti -katsoja yritti tuhota sen filmin, koska koki teoksen olevan "bolševikkipropagandaa".
Muuta.
Englanniksi elokuvan vaihtoehtoisnimet ovat Flames on Volga ja "Revolt in Kazan."
"Batır" on tataariksi "urhea" / "rohkea". "Bulat" on miehen nimi.
Pugatšovin kapinallisissa joukoissa taisteli noin 85 000 tataaria. Tunnettuja näistä on eversti Bäxtiyär Qanqayev.
Elokuva julkaistiin ilmaiseksi youtubeen vuonna 2021.
Perun asevoimat

Perun asevoimat ( ovat Perun sotilaallinen organisaatio, joka vastaa maan itsenäisyydestä, turvallisuudesta ja alueellisesta koskemattomuudesta. Asevoimat koostuvat laivastosta, maavoimista ja ilmavoimista. Myös valtiollinen poliisi lasketaan osaksi asevoimia. 
Henkilöstö.
Vuonna 2023 arvioitiin että Perun asevoimissa on aktiivisessa palveluksessa yhteensä noin 90 000 henkeä, joista noin 10 prosenttia on naisia. Joukoista on maavoimissa 60 000 henkeä ja ilmavoimissa 10 000. Laivastossa palvelee noin 25 000 sotilasta, joista noin 4 000 merijalkaväessä ja tuhat rannikkovartiostossa.
Kalusto.
Perun sotilaskalusto on melko vanhaa ja peräisin monista maista kuten Brasiliasta, Yhdysvalloista ja Neuvostoliitosta sekä Euroopan maista.
Operaatioita.
Cenepan sota oli lyhyt Perun ja Ecuadorin välinen rajasota vuonna 1995.
Asevoimat ovat olleet osallisina useissa vallankaappauksissa koko Perun itsenäisyyden ajan. 2000-luvulla on ollut useampia tapauksia, joissa suhteet Chilen kanssa ovat kiristyneet sotilaallista vakoilua koskevien epäilyjen takia.
Nuhteettoman palveluksen mitali

Nuhteettoman palveluksen mitali () on ukrainalainen sotilasansiomitali, joka perustettiin presidentti Leonid Kutšman käskystä vuonna 1996. Sitä jaetaan maan asevoimissa, sisäministeriössä, kansalliskaartissa, rajavartiossa ja siviilipuolustuksessa palveleville henkilöille pitkäkestoisesta ja ansioituneesta palveluksesta.
Mitalia jaetaan kolmessa luokassa sen mukaan, kuinka kauan henkilön nuhteeton palvelus on kestänyt:
Skapulaari

Skapulaari (lat. "scapularium") on munkin tai nunnan sääntökuntapukuun kuuluva hihaton rinnan ja selän yli kulkeva helmaan asti ulottuva vaate, joka symbolisoi Kristuksen iestä (Matt. 11:28-30). Sääntökuntien tertiäärit voivat käyttää lyhennettyä skapulaaria vaatteidensa alla.
Skapulaari on alun perin ollut esiliinan kaltainen suojavaate.
Pienistä skapulaareista kuuluisin on karmeliittojen Ruskea skapulaari.
Konneveden lukio

Konneveden lukio on pieni Konnevedellä toimiva lukio. Lukio toimii Konneveden kirkonkylään vuonna 2017 valmistuneessa koulukeskuksessa Lapunmäen yhtenäiskoulun kanssa. 
Vuonna 2021 Konneveden lukiossa opiskeli 33 lukiolaista. Esimerkiksi STT:n vuoden 2022 lukiovertailussa Konneveden lukio menestyi hyvin ollen tässä kartoituksessa Keski-Suomen toiseksi paras lukio. Pienestä oppilasmäärästä johtuen muutaman hyvin menestyneen opiskelijan tulokset saattavat nostaa pienen lukion sijoitusta merkittävästi. Vastaavasti esimerkiksi keväällä 2021 lukio ei mahtunut Keski-Suomen kymmenen kärkeen vastaavassa kartoituksessa. Molemmissa STT:n vertailuissa arvioitiin valmistuneiden ylioppilaiden osaamisen kehittymistä edellisen kolmen aikana.
Heiko Maas

Heiko Josef Maas (s. 19. syyskuuta 1966) on saksalainen asianajaja ja entinen Saksan sosiaalidemokraattisen puolueen (SPD) poliitikko, joka toimi liittovaltion ulkoministerinä (2018–2022) ja liittovaltion oikeus- ja kuluttajansuojaministerinä (2013–2018) liittokansleri Angela Merkelin hallituksissa. Heiko Maas jätti kansanedustajan tehtävän joulukuussa 2022 ja jättäytyi pois samalla liittovaltion politiikasta. Poliittisen uran jälkeen hän siirtyi työskentelemään berliiniläisessä lakitoimistossa. Heiko Maas erosi vaimostaan vuonna 2016. Pariskunnalla oli kaksi poikaa.
Pohjoisen Keski-Suomen ammattiopisto

Pohjoisen Keski-Suomen ammattiopisto (lyhennys POKE) on Äänekosken ammatillisen koulutuksen kuntayhtymän koulutusyhtiön (POKE Koulutus Oy) ylläpitämä ammattioppilaitos. Sen kotipaikka ja päätoimipiste on Äänekoskella. Muita toimipaikoja on Saarijärvellä, Viitasaarella ja Laukaassa. Koulutuksia POKE järjestää tarpeen mukaan muuallakin pohjoisessa Keski-Suomessa.
Vuonna 2021 POKE:ssa opiskeli yhteensä 2 970 opiskelijaa, joista 2 415 ammatillista perustutkintoa, 513 ammattitutkintoa ja 42 erikoisammattitutkintoa.
Christiania Torv

Christiania Torv on Oslon keskustassa sijaitseva aukio ja kaupungin entinen keskustori ennen kuin Stortorvet perustettiin 1730-luvulla. Se rauhoitettiin autoliikenteeltä ja kunnostettiin 1990-luvulla.
Rosenkrantz’ gate

Rosenkrantz’ gate on Oslon keskustassa sijaitseva katu, joka alkaa C. J. Hambros plassilta ja päättyy kaupungintalon ja Pipervikan väliselle aukiolle. Matkalla se risteää muun muassa Karl Johans gaten kanssa. Katu on nimetty poliitikko ja virkamies Marcus Gjøe Rosenkrantzin mukaan, joka toimi Norjan hallituksen johtajana elokuusta marraskuuhun 1814.
Kadulla sijaitsevassa homobaarissa tapahtui heinäkuussa seksuaalivähemmistöihin kohdistunut terrori-isku, minkä jälkeen kadulle maalattiin sateenkaaren värit. Toukokuussa 2023 katu suljettiin autoliikenteeltä, jotta värit eivät kuluisi niin nopeasti.
Tlemcenin maakunta

Tlemcenin maakunta () eli wilaya on hallintoalue Algerian luoteisosassa Välimeren rannalla. Sen keskus on Tlemcenin kaupunki. Maakunnan pinta-ala on 9 017,69 neliökilometriä. Asukkaita on 1 116 100 henkeä (vuonna 2020, arvio).
Tlemcenin maakunta rajoittuu koillisessa Aïn Témouchentin, idässä Sidi Bel Abbèsin ja etelässä Naâman maakuntiin, lännessä Marokkoon ja luoteessa Välimereen. Maisemaa leimaavat Trara- ja Tlemcenvuoret, tasangot ja ylängöt sekä etelän arovyöhyke. Vuotuinen sademäärä on 200–500 millimetriä.
Maakunta jakautuu hallinnollisesti 20 piirikuntaan eli daïraan, joihin kuuluu 53 kuntaa. Piirikuntien keskukset ovat Aïn Tallout, Bab El Assa, Béni Boussaïd, Béni Snous, Bensekrane, Chetouane, Fellaoucene, Ghazaouet, Hennaya, Honaine, Maghnia, Mansourah, Marsa Ben M’Hidi, Nedroma, Ouled Mimoun, Remchi, Sabra, Sebdou, Sidi Djillali ja Tlemcen.
Maakunnan läpi kulkee valtatie A1. Tlemcenistä on rautatieyhteys Oraniin. Ghazaouetissa on kauppa- ja kalastussatamat, Honainessa kalastussatama ja Marsa Ben M’Hidissä kalastus- ja huvivenesatama. Tlemcenin lähellä sijaitsee Zenata – Messali El Hadjin kansainvälinen lentoasema.
Maakunnassa harjoitetaan maanviljelyä ja kalastusta. Lisäksi on muun muassa tekstiili-, elintarvike-, kemian ja metalliteollisuutta. Tlemcenissä toimii Abou Bekr Belkaidin yliopisto. Nähtävyyksiä ovat Välimeren rannat hiekkarantoineen, Ain Beni Addin luola Tlemcenin kansallispuistossa ja vanhat moskeijat.
Ukrainan kansalliskaarti

Ukrainan kansalliskaarti () on santarmityyppinen yleisestä turvallisuudesta vastaava sotilasyksikkö, joka kuuluu Ukrainan sisäministeriön alaisuuteen. Sodan aikana kansalliskaarti voidaan mobilisoida toimimaan asevoimien rinnalla maanpuolustuksessa. Se perustettiin vuonna 1991 Ukrainan itsenäistyttyä, mutta hajosi ja sulautettiin Ukrainan sisäisiin joukkoihin vuonna 2000. Vuoden 2014 vallankumouksen jälkeen kansalliskaarti järjestettiin uudelleen, ja sisäiset joukot lakkautettiin.
Relizanen maakunta

Relizanen maakunta eli wilaya on hallintoalue Algerian luoteisosassa. Sen keskus on Relizanen kaupunki. Maakunnan pinta-ala on 4 872,32 neliökilometriä. Asukkaita on 998 500 henkeä (vuonna 2021, arvio).
Vuonna 1984 perustettu maakunta rajoittuu koillisessa Chlefin, idässä Tissemsiltin, etelässä Tiaretin, lounaassa Mascaran ja luoteessa Mostaganemin maakuntiin. Maisemaa leimaavat vuoret ja tasangot. Vesistöjä ovat Cleffin, Minan ja Rhioun vadit, Benzianen suolajärvi eli sebkha ja kolme patoallasta. Vuotuinen sademäärä on 400–800 millimetriä.
Maakunta jakautuu hallinnollisesti 13 piirikuntaan eli daïraan, joihin kuuluu 38 kuntaa. Piirikuntien keskukset ovat Aïn Tarek, Ammi Moussa, Djidioua, El H’Madna, El Matmar, Mazouna, Mendes, Oued Rhiou, Ramka, Relizane, Sidi M’Hamed Ben Ali, Yellel ja Zemmoura.
Relizanen kautta kulkee valtatie A1 ja rautatie. Maakunnassa viljellään viljaa, vihanneksia ja hedelmiä sekä harjoitetaan kalankasvatusta. Lisäksi on muun muassa metalli-, tekstiili- ja elintarviketeollisuutta. Relizanessa toimii Ahmed Zabanan yliopisto. Nähtävyyksiin kuuluvat muun muassa roomalais- ja osmaniajan rauniot.
Pihtiputaan lukio

Pihtiputaan lukio on Pihtiputaan kirkonkylässä toimiva lukio. 
Koulussa on yleislinjan ohella useita erilaisia painotusvaihtoehtoja, jotka vetävät lukioon opiskelijoita myös muilta paikkakunnilta (partio- ja johtaja-, heittolaji-, lentopallo-, hiihto- ja musiikkilinja). Pihtiputaan lukiota käy noin 90 opiskelijaa.
Hersonin alueen lippu

Hersonin alueen lippu () on Ukrainan Hersonin alueen symboli. Lipussa on kolme vaakasuoraa raitaa, joiden värit ovat sininen, valkoinen ja sininen ja joiden mittasuhteet ovat 1:2:1, sekä sen tangonpuoleisessa puoliskossa Hersonin alueen vaakuna, jossa on kuvattuna sinisellä taustalla kultainen ankkuri, kaksi viljantähkää, harppi, kultainen portti ja kruunu.
Hersonin aluevaltuusto hyväksyi lipun ja vaakunan 25. lokakuuta 2001. Lipun ja vaakunan ovat suunnitelleet S. Sazonov ja Ju. Štšepeljev. Vaakunan ankkuri kuvastaa Hersonin alueen satamia ja viljantähkät alueen maataloutta.
Kiovan lippu

Kiovan lippu () on Ukrainan pääkaupungin Kiovan virallinen tunnus. Se otettiin käyttöön vuonna 1995 kaupunginvaltuuston päätöksella.
Lippu on sininen kultaisilla reunoilla. Lipun keskellä seisoo arkkienkeli Mikael, joka on kuvattuna samalla tavalla myös kaupungin vaakunassa.
W87-ydinkärki

W87-ydinkärki on yhdysvaltalainen vetypommin sisältävä ydintaistelukärki, joka kehitettiin LGM-118A Peacekeeper -ohjusten taistelukärjeksi. Jokainen ohjus pystyi kuljettamaan 10 W87-ydinkärkeä MIRV-tyyppisesti. Vuodesta 2007 alkaen W87-kärkiä on asennettu vanhempiin LGM-30 Minuteman III -ohjuksiin.
Historia.
Alkuperäinen W87 (W87 mod 0) suunniteltiin ja valmistettiin 1980-luvulla. Kärjen tuhovoima oli alkujaan 300 kilotonnia, mutta on ilmoitettu, että sitä voi suurentaa olemaan 475 kilotonnia. Kärki on Mk21-paluulaitteen sisällä.
Myös toinen versio, W87 mod 1, kehitettiin. Versio oli tarkoitettu pienemmälle MGM-134 Midgetman -ohjukselle, ja sen oli tarkoitus olla teholtaan 475 kilotonnia. Midgetman ja W87 mod 1 kuitenkin peruttiin tammikuussa 1992.
Vuonna 2019 uudistettu W87 mod 1 valittiin tulevien LGM-35 Sentinel -ohjusten taistelukärjiksi. LGM-35 korvaa W78-kärjillä varustetut Minuteman III -ohjukset. Ensimmäiset Sentinelit varustetaan kuitenkin W87 mod 0 -kärjillä vuonna 2028, mikä mahdollistaa joustavuutta, jos uuden mod 1:n kanssa tulee viivästyksiä.
Lvivin alueen lippu

Lvivin alueen lippu () on Ukrainan Lvivin alueen symboli. Lipussa on sinisellä taustalla kullanvärinen kruunupäinen leijona. Lipun mittasuhteet ovat 3:2, ja leijonan korkeus on kolme neljäsosaa lipun korkeudesta.
Lvivin aluevaltuusto hyväksyi lipun 27. helmikuuta 2001. Leijona oli 1300-luvulta alkaen Galitsian ja Volynian ruhtinaskunnan symboli, 1400–1700-luvulla Rutenian voivodikunnan symboli ja vuodesta 1848 lähtien Galitsian ukrainalaisten kansallistunnus.
Natriumtetrakloroauraatti

Natriumtetrakloroauraatti (Na[AuCl4]) on natrium- ja tetrakloroauraatti-ionien muodostama epäorgaaninen ioniyhdiste. Yhdistettä käytetään esimerkiksi katalyyttinä orgaanisen kemian synteeseissä.
Ominaisuudet, valmistus ja käyttö.
Huoneenlämpötilassa natriumtetrakloroauraatti on keltaista tai oranssia kiteistä ainetta. Yhdisteestä tunnetaan myös kidevedellinen dihydraatti (Na[AuCl4]·2H2O). Aine liukenee hyvin veteen ja etanoliin ja liukenee hieman myös dietyylieetteriin.
Natriumtetrakloroauraattia valmistetaan tetraklorokultahapon ja natriumkarbonaatin tai -kloridin reaktiolla.
2 H[AuCl4] + Na2CO3 → 2 Na[AuCl4] + H2O + CO2
Natriumtetrakloroauraattia käytetään katalyyttinä muun muassa hapetuksissa, additioreaktioissa, substituutioreaktioissa, sykloadditioissa ja kytkentäreaktioissa. Yhdistettä käytetään lisäksi lasin ja posliinin värjäämiseen ja krysotyypiksi nimitetyssä valokuvausmenetelmässä.
Pedro’s Christmas

Pedro’s Christmas on Pedro’s Heavy Gentlemenin jouluaiheinen viides studioalbumi, joka julkaistiin joulukuussa 1983. Albumi sisältää pääosin vanhoja joululauluja yhtyeen keulahahmo Pedro Hietasen uudelleen sovittamana. Lauluja tulkitsevat muun muassa Dave Lindholm, Eddie Boyd, Vicky Rosti ja Pepe Willberg. 
Levy on julkaistu vinyylinä ja C-kasettina vuonna 1983 ja CD-levynä vuonna 1992 Kerberos-levymerkillä. Kansikuvan on tehnyt lastenkirjailija Mauri Kunnas.
Kappaleet.
Kaikki kappaleet sovittanut Pedro Hietanen.
B-puoli.
Vinyylilevyllä ja C-kasetilla kappaleet 2 ja 3 ovat toisinpäin, vaikka kannessa sekä levyssä lukee toisin.
Vinyylilevyn takakannessa on kirjailija Arvo Salon kirjoittama teksti "Joulun kritiikki":
Scanoffice

Scanoffice on vuonna 1984 perustettu suomalainen yritys. Se on tunnettu maahantuomistaan ja myymistään Mitsubishi Electric ja GREE -ilmalämpöpumpuista, mutta myy myös esimerkiksi muita lämpöpumppuuja, ilmanvaihtolaitteita, aurinkopaneeleja ja sähköautojen latausasemia. Yritys on osa Pohjoismaista Scanoffice Groupia, jonka liikevaihto on noin 150 miljoonaa euroa.
Yrityksen mainoksissa on esiintynyt humoristinen karvalakkipäinen henkilö, joka on näytellyt Kari Hietalahti.
Leki-futis

LeKi-futis (LeKi-futis Lempäälän Palloseura ry) on Lempäälässä toimiva jalkapalloseura. Seura pelaa Suomen Palloliiton miesten, naisten, poikien ja tyttöjen sarjoja. LeKi-futis on perustettu vuoden 2009 joulukuussa ja sillä on yli 500 jalkapallon harrastajaa. LeKi-futiksella on edustusjoukkueet miehille, että naisille ja 13 juniorijoukkuetta. LeKi-futis toimi aiemmin urheiluseura Lempäälän Kisan alaisuudessa.
Kentät.
Sääksjärven tekonurmi.
Sääksjärven tekonurmi on täysikokoinen jalkapallon tekonurmi. Tekonurmella voi pelata myös pesäpalloa.
Hakkarin urheilukenttä.
Hakkarin urheilukenttä on jalkapalloon ja yleisurheiluun soveltuva luonnonnurmikenttä. Kenttää ympäröi neljän sadan metrin juoksurata ja kentän viereen on rakennettu katsomo. Itse nurmella pelataan jalkapallon lisäksi keihään, moukarin ja kiekon -heittoa.
Hakkarin tekonurmi.
Hakkarin jäähallin läheisyydessä sijaitseva Hakkarin tekonurmi valmistui 2023 toukokuussa. Hakkarin tekonurmella pelattiin ensimmäinen LeKi-futiksen miesten edustusjoukkueen ottelu 9.6.2023. Kuten Sääksjärven tekonurmella, niin myös Hakkarin tekonurmella voidaan pelata myös pesäpalloa.
Kausi 2022.
Tilastot.
Suurin voitto: 7-1
Suurin häviö: 8-1
Voittoja kotona: 9
Tasapelejä kotona: 1
Häviöitä kotona: 1
Voittoja vieraissa: 3
Tasapelejä vieraissa: 3
Häviöitä vieraissa: 5
Eniten hattutemppuja: Keskimaa Tino, Kukkala Vili, Hirvonen Lenni (1)
Nollapelejä: 4
Ensimmäinen ottelu: 24.4.2022
Viimeinen ottelu: 1.10.2022
Kopaalipuut

Kopaalipuut ("Guibourtia") on hernekasveihin kuuluva suku, jossa on 15 lajia ainavihantia tropiikin puita. Lajeista 13 esiintyy Länsi- ja Keski-Afrikassa. Lisäksi kaksi kopaalipuuta esiintyy Amerikassa: laji "G. chodatiana" Brasiliassa, Boliviassa sekä Paraguayssa ja laji "G. hymenaeifolia" Kuubassa.
Suvun suomeksi nimetyt lajit ovat:
Rantabaari (6. tuotantokausi)

Suomalaisen Rantabaari-draamasarjan kuudennen tuotantokauden julkaisu alkoi MTV Katsomo -suoratoistopalvelussa toukokuussa 2024. Kausi piti alun perin esittää jo syksyllä 2023, mutta MTV siirsi kauden aloitusta. Suurin osa viidennen kauden hahmoista jatkoi myös kuudennelle kaudelle, ja muutaman uuden roolihenkilön lisäksi sarjaan palasi keskeiseen rooliin Johanna Puhakan esittämä Alissa Nikkinen.
Poor Little Fool

Poor Little Fool on Sharon Sheeleyn tekemä musiikkikappale. 
Ricky Nelsonin laulamana kappale oli Yhdysvalloissa listaykkösenä heinäkuussa 1958. Levymerkki oli Imperial. Se oli Nelsonin ensimmäinen transatlanttinen hitti ja samalla ainoa listaykkkösensä 1950-luvulla. Nelson oli myyntilistan kärjessä 23 vuotta myöhemmin kuin samaan yltänyt isänsä Ozzie ja 22 vuotta aikaisemmin kuin poikansa Gunnar ja Matthew. Kappale oli Nelsonin viides Top 10 -hitti Yhdysvalloissa ja koko 1950-luvun myyntitilastossa erään laskutavan mukaan sijalla 110/250.
Yhdistyneen Kuningaskunnan listalla kappale oli Nelsonin esittämänä sijalla neljä syyskuussa 1958. Se oli Nelsonin ensimmäinen Top 10 -hitti UK:ssa ja 1950-luvun myyntitilastossa sijalla 238. Levymerkki oli London American.
Ricky Nelsonin edellinen Top 10 -hitti oli "Believe What You Say"/"My Bucket's Got a Hole in It" ja seuraava "I Got a Feeling". Molemmat ovat vuodelta 1958.
Vexi Salmi suomensi kapppaleen nimellä "Köyhä mä oon", jonka Esa Pakarinen levytti vuoden 1974 rock-albumilleen "Pakarock".
Harkovan alueen lippu

Harkovan alueen lippu () on Ukrainan Harkovan alueen symboli. Lipussa on vadelmanpunaisella taustalla Harkovan alueen vaakuna, jossa on kuvattuna vihreällä taustalla ristikkäin runsaudensarvi ja caduceus. Vaakunaa reunustavat kultaiset tammenlehdet ja sininen nauha, ja vaakunan päällä on viljantähkiä, hammasratas ja avoin kirja, johon on kuvattu atomi. Lipun mittasuhteet ovat 2:3, ja vaakunan korkeus on puolet lipun korkeudesta.
Harkovan aluevaltuusto hyväksyi lipun 11. toukokuuta 1999. Lipun on suunnitellut S. Šapošnykov. Runsaudensarvi ja caduceus ovat olleet Harkovan kaupungin ja Harkovan kuvernementin vaakunoissa 1700-luvulta lähtien.
Hmelnytskyin alueen lippu

Hmelnytskyin alueen lippu () on Ukrainan Hmelnytskyin alueen symboli. Lipun taustan vasen puoli on sininen ja oikea puoli punainen tai vadelmanpunainen, ja sen keskellä on Hmelnyskyin alueen vaakuna, jossa on kuvattuna ihmiskasvoinen 16-säteinen aurinko ja sen alapuolella kaksi viljantähkää. Lipun mittasuhteet ovat 2:3.
Hmelnytskyin aluevaltuusto hyväksyi lipun 21. maaliskuuta 2002. Sen on suunnitellut M. Mastykaš. Sininen väri ja aurinko kuvastavat Podoliaa, punainen väri Volyniaa ja viljantähkät alueen maataloutta.
Alankomaiden asevoimat

Alankomaiden asevoimat () ovat Alankomaiden sotilaallinen organisaatio, joka vastaa maan itsenäisyydestä, turvallisuudesta ja alueellisesta koskemattomuudesta. Asevoimat koostuvat laivastosta, maavoimista, ilmavoimista ja santarmista. Rannikkovartiosto on siviiliorganisaatio mutta toimii laivaston alaisuudessa. 
Alankomaiden perustuslain 97. pykälän mukaan maassa on puolustusvoimat, joiden asioista ylin päätäntövalta on maan hallituksella.
Alankomaat on yksi Naton perustajajäsenistä.
Henkilöstö.
Vuonna 2022 Alankomaiden asevoimissa oli aktiivipalveluksessa yhteensä noin 40 000 henkeä, joista noin 11 prosenttia on naisia. Joukoista oli maavoimissa 20 000, ilmavoimissa 6 500 ja santarmeina 6 000 henkeä. Laivastossa palveli noin 7 500 henkeö, joista noin 2 300 merijalkaväessä.
Sekä miehet että naiset voivat ilmoittautua vapaaehtoiseen varusmiespalvelukseen 17-vuotiaina. Asevelvollisuus on voimassa, mutta kutsunnat lopetettiin vuonna 1997.
Kalusto.
Alankomaat on hankkinut sotilaskalustoa sekä Euroopasta että Yhdysvalloista, sillä on myös omaa asetuotantoa. Damen Group rakentaa sotilaskäyttöön sopivia aluksia. Thalesilla on meritaistelujärjestelmiä. Defenture tuottaa kevyitä sotilasajoneuvoja.
Kussoniat

Kussoniat ("Cussonia") on araliakasvisuku, johon kuuluu 20 lajia. Suvun kasvit ovat kasvutavaltaan puita tai pensaita. "Cussonia"n on nimennyt vuonna 1780 Carl Peter Thunberg ranskalaisen Pierre Cussonin mukaan. Suvun kasveja esiintyy manner-Afrikassa melko laajasti pohjoisosaa lukuun ottamatta sekä lisäksi Komoreilla ja Jemenissä.
Lajeja.
Kussonioiden suomeksi nimetyt lajit ovat:
Nils Olaf Hovdenak

Nils Olaf Hovdenak (8. tammikuuta 1854 Molde – 21. heinäkuuta 1942) oli norjalainen insinööri, joka toimi Norjan työministerinä vuosina 1912–1913.
Ida Wolden Bache

Ida Wolden Bache (s. 26. helmikuuta 1973) on norjalainen ekonomisti, joka on toiminut maaliskuusta 2022 lähtien Norjan keskuspankin pääjohtajana. Hän on opiskellut London School of Economics -yliopistossa ja väitellyt tohtoriksi Oslon yliopistossa.
Mihail Mizintsev

Mihail Jevgenjevitš Mizintsev () on Venäjän asevoimien kenraalieversti ja varapuolustusministeri syyskuusta 2022 toukokuuhun 2023 vastuussa logistiikasta ja huollosta. 5. toukokuuta 2023 Mizintsev liittyi Ryhmä Wagnerin varakomentajaksi.
Mizintsev johti Kansallista puolustushallinnon johtokeskusta (, НЦУО), joka perustettiin 2014 johtamaan Venäjän sotilasoperaatioita.
Läntinen media on väittänyt hänen johtaneen Venäjän joukkoja 2015–2016 ja olleen vastuussa ilmasodasta Syyriassa 2016– ja Aleppon pommituksista. Myöhemmin ukrainalaiset ovat väittäneet hänen johtaneen Mariupolin piiritystä ja antoivat hänelle nimen "Mariupolin teurastaja".
Mizintsev syntyi 1962 Vologdan alueella. Vuonna 1980 hän valmistui Kalinin Suvorovin sotilaskoulusta. Hän opiskeli neljä vuotta Kiovassa. Hän toimi 1984–1989 tiedustelu-upseerina ja komppanianpäällikkönä DDR:ssä. Ennen Neuvostoliiton hajoamista Mizintsev siirrettiin Kaukasiaan, jossa hän komensi moottorisoitua jalkaväkipataljoonaa. 1990-luvun puolivälistä hänen uransa jatkui Moskovassa. 2003–2007 hän johti ryhmää pääesikunnan operaatiopäämajassa. Vuodesta 2012 hän johti pääesikunnan keskuskomentopistettä, jonka pohjalta perustettiin Kansallinen puolustushallinnon johtokeskus.
ShinMaywa US-1A

ShinMaywa US-1A, aik. "Shin Meiwa" on japanilainen vesitaso ja amfibiolentokone, joka on nelimoottorinen sekä ylätasoinen. Konetyyppi lensi ensi lentonsa vuonna 1967, ja se hyväksyttiin palveluskäyttöön vuonna 1971. Meripelastus-käyttö on ollut eräs keskeisimpiä aihepiirejä, meritoiminnan tarkkailun ohella sille. Sittemmin syrjäytetty konetyyppi sai seuraajan PS-2. US-1A poistettiin käytöstä vuonna 2018.
Tätä konetyyppiä valmistettiin suhteellisen vähäisesti; vain 43 koneyksilöä eri versioista. Ne suorittivat meripartiointia, yhdessä Lockheed P-3 Orionin kanssa. Tämän tyypin vakioitu kantama oli noin 3 820 km. Konetyypin kehitys pohjautuu kuuluisiin Kawanishin lentoveneisiin.
PS-1 oli sukellusveneiden torjuntakone (ASW) joka kykenee nk. "suto-toiminta"an eli etsimään, paikantamaan sekä tuhoamaan sukellusveneitä monipuolisten laitteistojensa ja paikantimiensa avulla. Konetyypissä on sisäinen pommikuilu sekä ulkopuoliset 2x ripustuspisteet siiven kärjissä sekä 2x tasojen alla joko laukaistavaa taikka pudotettavaa aseistusta varten. Asekuormaa PS-1 kykeni kantamaan 2 000 kg.
Konetyypin huippunopeus oli noin 510-520 km/h ja lakikorkeus noin 7 200 metriä. Moottorit (4x) ovat Ishikawajima-Hariman potkuriturbiineja. Kone on ollut aktiivikäytössä, eri versioineen (PS-1 &amp; SS-2) 70-luvulta asti, aina siihen korvanneeseen PS-2 -konetyyppiin ja sillä on voitu kuljettaa, niin sanotussa hätäkäytössä jopa 70 matkustajaa.
La Horgne

La Horgne on kunta Pohjois-Ranskassa Ardennesin departementissa Grand Estin alueella. Se sijaitsee noin 21 kilometriä Charleville-Mézièresin kaupungista etelään.
Toisessa maailmansodassa käytiin 15. toukokuuta 1940 La Horgnen taistelu. Taistelu kesti viisi tuntia, ja siinä 700 spahisia taisteli ratsain saksalaisten panssarivaunuja vastaan. Tämän muistoksi kunnassa on Spahis-museo ("Musée des Spahis").
Perlin-kohina

Perlinin kohina tai Perlin-kohina on Ken Perlinin vuonna 1983 kehittämä algoritmi satunnaisen kohinan luomiseen.
Perlinin kohina tuottaa pilviä muistuttavan kuvan. Sitä voidaan käyttää simuloimaan myös esimerkiksi tulta ja savua. Täysin satunnaisten tekstuurien luontiin verrattuna Perlin-kohinan ehkä suurin etu on se, että satunnaisten yksityiskohtien koko pysyy samana ja sen pystyy määrittämään.
Perlin piti tietokoneella tuotettua grafiikkaa epärealistisena, ja työskennellessään "Tron"-elokuvan parissa 1981 hän alkoi kehitellä proseduraalisesti tuotettuja tekstuureja. "Tron" on ensimmäinen elokuva, jossa käytettiin suurta määrää varjostettua tietokonegrafiikkaa. Perkin-Elmer ja Gould/SEL -tietokoneissa oli vähäinen määrä RAM-muistia, johon ei mahtunut luonnollinen tekstuuri. Kohinan avulla voitiin luoda matemaattisilla kaavoilla tekstuureita. Perlin esitteli tuloksensa SIGGRAPH 84 -konferenssissa ja julkaisi artikkelin. SIGGRAPH 85:een.
Perlin on toiminut New Yorkin yliopiston tietotekniikan apulaisprofessorina. Hän sai vuonna 1997 Perlin-kohinan kehittämisestä Oscar-palkinnon (Tieteellisen tai teknisen saavutuksen Oscar-palkinto). Kohinan käyttökohteeksi on mainittu esim. Jurassic Parkin dinosaurusten ihon muuttaminen karheaksi.
Perlin-kohina on luonteeltaan hilapohjainen gradienttikohina. Kohinafunktion perusprimitiivinä on skalaarikentän sijaan vektorikenttä. Jokaiseen kokonaislukupisteeseen arvotaan satunnainen gradienttivektori, jonka avulla lasketaan gradienttiarvo pisteen ympäristössä. Tämän jälkeen lopullinen arvo saadaan interpoloimalla gradienttiarvojen välillä n-ulotteisesti.
Perlinin kohinafunktiosta on tehty useita toteutuksia. Ensimmäiset olivat Perlinin alkuperäinen C-kielinen versio vuodelta 1985 ja myöhempi Perlinin parannettu versio vuodelta 2002, johon liittyy Java-toteutus.
Maailmankisat 1983

17. Maailmankisat järjestettiin vuonna 1983 Helsingissä 6. heinäkuuta. Kilpailupaikkana oli Olympiastadion. Kansainväliset yleisurheilukilpailut olivat Helsingin Kisa-Veikkojen järjestämät. Yleisömäärä oli yksipäiväisissä kisoissa lähes 20 000 katsojaa.
Naiset.
Kisojen parhaalle urheilijalle jaettava Timo Sarpanevan suunnitteleman kiertopalkinnon sai SE:n tehnyt ja lajinsa voittanut Arto Bryggare.
Mārupe

Mārupe on kaupunki ja kunta Latviassa, linnuntietä 7 kilometriä pääkaupunki Riiasta lounaaseen. Mārupen 17 796 asukkaan kaupunki on yhteensä 34 431 asukkaan kunnan (Mārupes novads) keskus (2022).
Kaupungissa on rautatieasema (Tīrainen asema), joka sijaitsee Riiasta Jelgavan kautta Liepājan satamakaupunkiin johtavan, Latvian rautateiden henkilöliikenteeseen käyttämän rataosuuden varrella.
Anna Moring

Anna Raisa Aurora Moring (s. 7. joulukuuta 1978) on sateenkaariperheitä tutkinut yhteiskuntatieteilijä ja vihreiden puoluesihteeri (2023–). Hän on koulutukseltaan filosofian tohtori sukupuolentutkimuksesta. Hän on toiminut aiemmin Vihreiden naisten toiminnanjohtajana vuosina 2010–2011 sekä johtavana asiantuntijana Monimuotoiset perheet -verkostossa. Moring valmistui vuonna 2005 Suomen ensimmäiseksi naistutkimuksen maisteriksi.
Poliittinen ura.
Moring oli vihreiden ehdokkaana eurovaaleissa vuonna 2009 sekä eduskuntavaaleissa 2011.
Yksityiselämä.
Moring asuu puolisonsa ja neljän teini-ikäisen lapsen kanssa. Hän on kuvannut perhettään sateenkaari-, ero- ja apilaperheeksi. Anna Moringin isä on toimittaja ja professori Tom Moring ja äiti "Helsingin Sanomain" kulttuuritoimittaja Kirsikka Moring.
Siperian voima

Siperian voima () on maakaasuputki, joka kulkee Jakutiasta Primorjen aluepiiriin Tyynenmeren rannikolle ja Kiinaan.
Venäjä ja Kiina sopivat putken rakentamisesta ja kaasutoimituksista keväällä 2014 ja allekirjoittivat 30 vuoden sopimuksen kaasutoimituksista Venäjältä Kiinaan. Venäjän Gazprom ottaa käyttöön kaksi kaasukenttää Itä-Siperiassa kaasun tuottamiseksi. Ensimmäinen 2200 km putkivaihe vihittiin käyttöön 2.12.2019. Se ulottuu Jakutiasta Tšajandan kentältä Blagoveštšenskiin ja Amur-joen ali Kiinaan. Putkea jatketaan 2022 mennessä 800 km länteen uudelle Kovyktan kaasukentälle.
Siperian voimaa edelsi ehdotettu Altain kaasuputki Altailta Kiinaan. Tästä sovittiin jo 2006mutta projekti sittemmin jäädytettiin.
Siperian voima 2 on toinen kaasuputki, jonka on tarkoitus kuljettaa kaasua Jamalin niemimaalta Mongolian kautta Kiinaan. Putki rakennetaan vuosina 2024–2030.